Jason Fried a David Heinemeier Hansson

REŠTART

Ukážka z elektronickej knihy

Dielo je autorsky chránené. Všetky práva, najmä rozmnožovať a rozširovať, rovnako ako právo prekladu sú vyhradené. Žiadna časť tohto diela sa nesmie bez písomného súhlasu majiteľa autorských práv reprodukovať, spracovávať, rozmnožovať alebo rozširovať vo forme fotokópií, mikrofilmov alebo iných metód použitia elektronických systémov ukladania do pamäti.

Jason Fried, David Heinemeier Hansson: Reštart

Z anglického originálu Rework, ktorý vydalo vydavateľstvo

Crown Publishing Group, a division of Penguin Random House, LLC.,

New York, USA.

Copyright © 2010 by 37signals, LLC.

This translation published by arrangement with Crown Business,

an imprint of the Crown Publishing Group,

a division of Penguin Random House LLC.

All rights reserved.

Všetky práva vyhradené.

Translation © Milan Kopecký 2020

Redakčne upravila: Simona Nôtová

Jacket design © Evan Gaffney

Illustrations © Mike Rohde

Design © Ľubica Štuková

Tlač: Těšínská tiskárna, a. s., Český Těšín, Česká republika

Vydal AKTUELL vydavateľstvo, s. r. o., Bratislava, Slovenská republika

Slovak edition © AKTUELL 2020

ISBN 978-80-89873-16-6

Vytvorenie elektronickej verzie Dibuk, s. r. o., 2020

Úvod

Ešte vždy sa dá povedať niečo nové na tému, ako vybudovať podnik, viesť ho a zveľaďovať (alebo zhumpľovať).

Kniha, ktorú držíte v rukách, nestojí na základoch akademických teórií. Pri jej písaní sme vychádzali z vlastnej skúsenosti. Na trhu sa pohybujeme vyše desať rokov. Zažili sme dve recesie, jednu prasknutú bublinu, niekoľko zmien v trendoch podnikateľských modelov a viacero nenaplnených katastrofických scenárov – a celý ten čas sme ani raz neboli v strate.

Sme z vlastného rozhodnutia malá spoločnosť, ktorá pomáha malým spoločnostiam a kolektívom zjednodušiť si prácu. Naše produkty využíva vyše troch miliónov ľudí po celom svete.

Začínali sme v roku 1999 s tromi zamestnancami ako konzultačná firma v oblasti dizajnu internetových stránok. V roku 2004 nám došla trpezlivosť so softvérom na manažment projektov, ktorí používali všetci v odbore, a tak sme vyvinuli vlastný: Basecamp. Keď sme náš internetový nástroj ukázali komukoľvek z klientov alebo kolegov, všetci hovorili to isté: „Toto potrebujeme vo firme aj my.“ Po piatich rokoch generuje Basecamp ročný zisk v rádoch miliónov dolárov.

Dnes predávame aj iné internetové nástroje. Highrise, náš elektronický adresár, a jednoduchý CRM nástroj (manažment vzťahov so zákazníkmi) používajú desaťtisíce menších firiem, aby mali poriadok v potenciálnych klientoch, zmluvách a vyše desiatich miliónoch kontaktov. Viac než pol milióna používateľov už vyskúšalo Backpack, náš intranetový nástroj na výmenu informácií. A cez Campfire, náš nástroj na firemnú komunikáciu v reálnom čase, si ľudia poslali vyše sto miliónov správ. Okrem toho sme vyvinuli a verejne sprístupnili programovacie prostredie Ruby on Rails, v ktorom funguje množstvo stránok Webu 2.0.

Niektorí o nás hovoria, že sme internetová spoločnosť, ale to počúvame neradi. Internetové spoločnosti sú známe tým, že prijímajú hocikoho, rozhadzujú peniaze a potom zhoria ako kométy. My takí nie sme. Sme malí (v čase, keď táto kniha išla do tlače, firmu tvorilo šestnásť zamestnancov), vieme hospodáriť a tvoriť zisk.

Viacerí tvrdia, že nerozumieme tomu, čo robíme. Že sme iba mali šťastie. Radia druhým, aby ignorovali naše rady. Vravia, že sme nezodpovední, ľahkovážni a – teraz pozor – neprofesionálni.

Naši kritici nechápu, že je možné, aby spoločnosť zabudla na všetky krivky rastu, mítingy, rozpočty, predstavenstvá, marketing, predajcov či „skutočný svet“, a pritom sa jej darilo. To je ich vec, nie naša. Vraj sa treba uchádzať o klientov z rebríčka Fortune 500. Možno inokedy. My sa uchádzame o klientov z rebríčka Fortune 5 000 000.

Myslia si, že nemôžete mať zamestnancov, ktorí sa v podstate nevídajú, lebo bývajú v ôsmich rozličných mestách na dvoch kontinentoch. Hovoria, že úspech sa nedostaví bez päťročných plánov a finančných výhľadov. Lenže tak to nie je.

Hovoria, že potrebujete PR firmu, aby ste sa ocitli na stránkach médií ako Time, Business Week, Inc., Fast Company, New York Times, Financial Times, Chicago Tribune, Atlantic, Entrepreneur alebo Wired. Ani to nie je pravda. Hovoria, že keď odhalíte svoje postupy a tajomstvá, konkurencia vás roznesie na kopytách. Tretí omyl do partie.

Hovoria tiež, že nemôžete súťažiť s veľkými rybami, ak neinvestujete obrovské sumy do reklamy a propagácie. Hovoria, že sa nepresadíte, keď budete vyrábať produkty, ktoré robia menej než to, čo dá na trh konkurencia. Hovoria, že sa nemôžete učiť za pochodu. Lenže presne tak sme to spravili.

Hovoria všeličo. My hovoríme, že sa mýlia. A máme o tom dôkaz. Napísali sme túto knihu, aby sme aj vás naučili dokázať im, že pravda je inde.

Začneme tým, že sa pozrieme vášmu podnikaniu na zúbok. Rozoberieme ho do poslednej súčiastky a vysvetlíme vám, že prišiel čas zabudnúť na tradičné poučky o tom, ako sa robí biznis. Potom vašu firmu postavíme znova. Naučíte sa, ako začať, prečo potrebujete menej, než si myslíte, kedy uviesť produkt na trh, ako ho dostať do povedomia, koho (a kedy) prijať do zamestnania a ako to všetko udržať pod kontrolou.

Tak hor sa do práce.

ZAČIATOK

Nová realita

Toto je iný druh manažérskej príručky pre iný druh ľudí – od tých, čo nikdy ani len nesnívali, že by začali podnikať, až po tých, čo už dávno riadia úspešnú firmu.

Je určená tým, čo majú podnikanie v krvi, pravým žralokom sveta biznisu. Ľuďom, ktorí si o sebe myslia, že sa narodili na to, aby budovali, riadili a dobýjali.

Je aj pre menej priebojných majiteľov malých firiem. Pre takých, čo možno nemajú podnikanie v krvi, ale podriadili biznisu celý život. Pre ľudí, ktorí hľadajú to povestné niečo, čo im pomôže urobiť viac, lepšie sa rozhodovať a ukázať druhým chrbát.

Je vhodná aj pre tých, čo každý deň tvrdnú v kancelárii, aj keď celý život snívajú o tom, že začnú robiť sami na seba. Možno ich práca baví, len nemajú radi svojho šéfa. Alebo sa skrátka nudia. Chcú robiť niečo, čo ich bude napĺňať a dostanú za to peniaze.

V neposlednom rade je kniha určená tým, ktorí nikdy ani na sekundu neuvažovali, že by sa pustili do podnikania. Možno si myslia, že na to nemajú. Možno sa boja, že im bude chýbať čas, peniaze a odhodlanie, aby uspeli. Možno nechcú riskovať. Alebo im možno slovo biznis znie ako nadávka. No bez ohľadu na to, akú majú výhovorku, tieto riadky sme písali aj pre nich.

Svet sa zmenil. Dnes môže podnikať každý. Kedysi nedostupné nástroje sú všetkým k dispozícii. Technológiu, ktorá stála tisíce, dostať za pár šupiek alebo zadarmo. Jeden človek zastane prácu za dvoch, troch, v niektorých prípadoch aj za celé oddelenie. Čo bolo pred niekoľkými rokmi nemožné, je dnes hračka.

Nemusíte drhnúť šesťdesiat, osemdesiat alebo sto úmorných hodín týždenne, aby ste boli úspešní. Od desať do štyridsať hodín bohato stačí. Nemusíte vybieliť konto s celoživotnými úsporami ani brať na seba neprimerané riziko. Postačia vám peniaze zo zamestnania, do ktorého budete ďalej chodiť popri podnikaní. Nepotrebujete ani len kanceláriu. Dnes môžete pracovať z domu a komunikovať s ľuďmi vzdialenými tisícky kilometrov.

Je čas na zmenu. Tak začnime.

ŠKRTY

Koniec ukážky